FI Euroopan unionin virallinen lehti C 70/2

Ilmoitus tiettyjen Korean tasavallasta peräisin olevien elektronisten mikropiirien, niin sanottujen DRAMien (dynaamisten hakumuistien), tuonnissa voimassa olevista tasoitustoimenpiteistä

(2005/C 70/02)

Komissiolle on ilmoitettu, että tiettyjen Korean tasavallasta peräisin olevien elektronisten mikropiirien, niin sanottujen DRAMien (dynaamisten hakumuistien), tuontiin sovellettavaa tasoitustullia ei ehkä kanneta tietyssä DRAMien tuonnissa.

1. Tarkasteltavana oleva tuote

Tarkasteltavana olevan tuotteen muodostavat tietyt Korean tasavallasta peräisin olevat elektroniset mikropiirit, niin sanotut dynaamiset hakumuistit, jäljempänä ’DRAMit’ (Dynamic Random Access Memories), kaikkina tyyppeinä, tiheyksinä ja muunnelmina, myös koottuina, jalostettuina puolijohdekiekkoina tai -siruina ja valmistettuina käyttäen metallioksidipuolijohdeteknologian (MOS-teknologian) muunnelmia, mukaan luettuina täydentävät MOS-tyypit (CMOS), kaikkina tiheyksinä (mukaan luettuina tulevaisuudessa käyttöön otettavat tiheydet) ja riippumatta hakunopeudesta, konfiguroinnista, pakkauksesta, kehyksestä tai muista vastaavista seikoista. Tarkasteltavana olevaksi tuotteeksi katsotaan myös (muissa kuin asiakaskohtaisissa) muistimoduuleissa tai -piireissä taikka muissa yhdistelmissä olevat DRAMit, jos yhdistelmän päätarkoituksena on muistikapasiteetin tarjoaminen.

Tarkasteltavana oleva tuote luokitellaan tällä hetkellä CN-koodeihin 8542 21 11, 8542 21 13, 8542 21 15, 8542 21 17, ex 8542 21 01 (Taric-koodi 8542210110), ex 8542 21 05 (Taric-koodi 8542210510), ex 8548 90 10 (Taric-koodi 8548901010), ex 8473 30 10 (Taric-koodi 8473301010) ja ex 8473 50 10 (Taric-koodi 8473501010). Nämä CN-koodit ovat ainoastaan ohjeellisia.

2. Voimassa olevat toimenpiteet

Tällä hetkellä voimassa oleva toimenpide on neuvoston asetuksella (EY) N:o 1480/2003 (1) käyttöön otettu lopullinen tasoitustulli.

3. Tämänhetkinen tilanne tarkasteltavana olevan tuotteen tuonnissa

Komissiolle on ilmoitettu, että tasoitustullia ei ehkä kanneta tietyssä tarkasteltavana olevan tuotteen tuonnissa. Tällainen tilanne voi syntyä esimerkiksi silloin, kun DRAMeihin, myös muistimoduuleihin, -piireihin tai muihin yhdistelmiin sisältyviin DRAMeihin, sisältyy myös muualta kuin Koreasta peräisin olevia osia tai DRAMeja. Komissio aikoo tutkia tilanteen selvittääkseen, missä määrin voi olla aiheellista antaa neuvoston asetuksen (EY) N:o 2026/97 (2), jäljempänä ’perusasetus’, 24 artiklan 3 kohdassa tarkoitettuja erityissääntöjä sen varmistamiseksi, että tarkasteltavana olevan tuotteen tuonnissa tulli kannetaan sääntöjen ja määräysten mukaisesti. Tällaisia erityissääntöjä voidaan antaa vaatimuksina, joilla varmistetaan, että Koreasta peräisin olevista DRAMeista, myös silloin kun ne sisältyvät muistimoduuleihin, -piireihin tai muihin yhdistelmiin, kannetaan tuonnin yhteydessä tasoitustulli. Tätä tarkoitusta varten tuojia voidaan vaatia esittämään tuontihetkellä DRAMeja, myös muistimoduuleihin, -piireihin tai muihin yhdistelmiin sisältyviä DRAMeja, koskeva alkuperäilmoitus.

4. Menettely

Komissio pyytää asianomaisia osapuolia esittämään huomioita edellä kuvatusta tilanteesta. Saadakseen tilanteen tutkimisen kannalta tarpeellisina pitämänsä tiedot komissio lähettää lisäksi jäljennöksen tästä ilmoituksesta yhteisön tuotannonalalle ja yhteisön tuottajien järjestöille, Korean tasavallassa toimiville viejille/tuottajille ja tuojille, jotka toimivat yhteistyössä voimassa olevien toimenpiteiden käyttöönottoon johtaneessa tutkimuksessa, viejien/tuottajien järjestöille, tuojien järjestöille sekä asianomaisen viejämaan viranomaisille. Edellä mainitut osapuolet tai muut asianomaiset osapuolet voivat 40 päivän kuluessa tämän ilmoituksen julkaisemisesta Euroopan unionin virallisessa lehdessä ilmoittautua komissiolle ja toimittaa sille tietoja edellä kuvatusta tilanteesta ja asiaa tukevan näytön.

Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on erityisiä syitä. Tämä pyyntö on esitettävä edellä mainitussa 40 päivän määräajassa.

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta), ja niissä on oltava asianomaisen osapuolen nimi, osoite, sähköpostiosoite, puhelin- ja faksi- ja/tai teleksinumero. Kaikki asianomaisten osapuolten luottamuksellisina toimittamat kirjalliset huomautukset ja kirjeenvaihto merkitään maininnalla ”Limited” (3), ja niihin liitetään perusasetuksen 29 artiklan 2 kohdan mukaisesti ei-luottamuksellinen versio, joka merkitään maininnalla ”For inspection by interested parties” (asianomaisten tarkasteltavaksi).

Komission yhteystiedot kirjeenvaihtoa varten:

European Commission Directorate-General for Trade Directorate B Office: J-79 5/16 B-1049 Brussels Faksi: (32-2) 295 65 05 Teleksi: COMEU B 21877

5. Käytettävissä olevien tietojen käyttö

Jos asianomainen osapuoli ei anna edellä tarkoitettua tilannetta koskevia tietoja määräajassa tai jos se merkittävällä tavalla vaikeuttaa tilanteen tutkimista, päätelmät, olivatpa ne sitten myönteisiä tai kielteisiä, voidaan perusasetuksen 28 artiklan mukaisesti tehdä käytettävissä olevien tietojen perusteella.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja niiden sijasta voidaan käyttää käytettävissä olevia tietoja.

Jos asianomainen osapuoli ei toimi yhteistyössä tai toimii yhteistyössä vain osittain ja tästä syystä päätelmät tehdään käytettävissä olevien tietojen perusteella perusasetuksen 28 artiklan mukaisesti, lopputulos voi olla osapuolen kannalta epäedullisempi kuin jos se olisi toiminut yhteistyössä.

(1) EUVL L 212, 22.8.2003, s. 1.

(2) EYVL L 288, 21.10.1997, s. 1, asetus sellaisena kuin se on viimeksi muutettuna neuvoston asetuksella (EY) N:o 461/2004 (EUVL L 77, 13.3.2004, s. 12).

(3) Tämä tarkoittaa, että asiakirja on tarkoitettu ainoastaan sisäiseen käyttöön. Se on suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti. Se on neuvoston asetuksen (EY) N:o 2026/97 (EYVL L 288, 21.10.1997, s. 1) 29 artiklassa ja WTO:n tukia ja tasoitustulleja koskevan sopimuksen 12 artiklan 4 kohdassa tarkoitettu luottamuksellinen asiakirja.